Πότε τα θηλυκά ουσιαστικά γράφονται με -εια και -ια

Με ει (-εια) γράφονται:

* τα παροξύτονα (με τόνο στην παραλήγουσα) που παράγονται από ρήματα σε –εύω π.χ. ληστεία (ληστεύω)
* τα παροξύτονα (με τόνο στην παραλήγουσα) που παράγονται από επίθετα σε -ύς π.χ.ευθεία (ευθύς)
* τα προπαροξύτονα(με τόνο στην προπαραλήγουσα) που παράγοντα από επίθετα σε -ής π.χ. αμέλεια (αμελής), ευγένεια (ευγενής)
* τα προπαροξύτονα (με τόνο στην προπαραλήγουσα) που παράγονται από ρήματα β΄ συζυγίας (-ώ) π.χ. βοήθεια (βοηθώ)
Εξαιρείται το άγνοια.
* τα προπαροξύτονα (με τόνο στην προπαραλήγουσα) βαφτιστικά
π.χ. Γαλάτεια, Θάλεια, Ιφιγένεια
* τα προπαροξύτονα (με τόνο στην προπαραλήγουσα) τοπωνύμια
π.χ. Χαιρώνεια, Φιλαδέλφεια
Εξαιρείται το Ερέτρια.
* τα προπαροξύτονα (με τόνο στην προπαραλήγουσα) κύρια ονόματα που παράγονται από αρσενικά κύρια ονόματα
π.χ. Αλεξάνδρεια (Αλέξανδρος), Οδύσσεια (Οδυσσέας)
* ορισμένα παροξύτονα (με τόνο στην παραλήγουσα) ουσιαστικά όπως:
θεία, ανδρεία, ξυλεία, γυναικεία κ.ά.

Με ι (-ια) γράφονται:

* όλα τα οξύτονα (δηλαδή αυτά που τονίζονται στο τέλος) π.χ. βραδιά, γειτονιά, ελιά
Εξαιρούνται τα οξύτονα που παράγονται από ρήματα σε –εύω.
π.χ. γιατρειά (γιατρεύω), δουλειά (δουλεύω)
* τα παροξύτονα (με τόνο στην παραλήγουσα) που προέρχονται από ρήματα β΄ συζυγίας (-ώ) π.χ. φορολογία (φορολογώ), βαθμολογία (βαθμολογώ)
* τα παροξύτονα (με τόνο στην παραλήγουσα) που τελειώνουν σε καταχρηστικό δίφθογγο - ια (δηλαδή που ακούγεται σαν μία συλλαβή)
π.χ. αρρώστια, ζήλια
Εξαιρείται το ουσιαστικό φτώχεια, αν και σύμφωνα με τον Μπαμπινιώτη θα έπρεπε να γράφεται φτώχια με -ια.
* τα παροξύτονα (με τόνο στην παραλήγουσα) που παράγονται από επίθετα σε -ος π.χ. αξία (άξιος), κακία (κακός)
* τα παροξύτονα (με τόνο στην παραλήγουσα) βαφτιστικά ονόματα π.χ. Ελευθερία, Ουρανία, Μαρία
Εξαιρείται το όνομα Βασιλεία.
* τα παροξύτονα (με τόνο στην παραλήγουσα) τοπωνύμια π.χ. Αγγλία, Λαμία
Εξαιρούνται τα ονόματα Ηλεία, Σητεία, Τροία.
* τα ονόματα των μαθημάτων και των επιστημών π.χ. ιστορία, βιολογία
Εξαιρείται το ουσιαστικό χημεία.
* τα προπαροξύτονα (με τόνο στην προπαραλήγουσα) που παράγονται από αρσενικά ουσιαστικά σε –της και έχουν κατάληξη –τρια
π.χ. αθλήτρια (αθλητής)